Správa zo zahraničnej pracovnej cesty
1.  Účastník ZPC:
Ing. Róbert Szabó, PhD., poverený riadením Sekcie vedy a techniky
Mgr. Alexander Kutka, hlavný štátny radca na odbore štátnej a európskej politiky vo vede a technike
Sekcia vedy a techniky, Ministerstvo školstva, vedy,  výskumu a športu Slovenskej republiky

2.  Zahraničná pracovná cesta:
štát/mesto: Taliansko (Neapol)
Dátum: 19.-21.11.2012
Prijímajúca organizácia: Európska vesmírna agentúra ESA.
Účel cesty: účasť na rokovaní Rady ESA na ministerskej úrovni 

3.  Rámcový program pobytu:
19.11.2012	cesta Bratislava – Neapol 
20.11.2012 	9:00– 17:00 účasť na rokovaniach
21.11.2012 	9:00– 13:00 účasť na rokovaniach, cesta Neapol – Bratislava

4.  Stručný priebeh rokovaní:

Rada ESA na ministerskej úrovni je najvyšším riadiacim orgánom ESA, ktorý zasadá približne raz za 2-3 roky a rozhoduje o programovej náplni a o objeme financovania aktivít ESA v nasledovnom období. Rokovania sa zúčastnili všetky členské štáty ESA a v pozícii pozorovateľ aj ostatné štáty EÚ, zástupcovia EK, EDA (European Defense Agency), OECD, ESSC (European Space Sciences Committee), Eumetsat, Eurocontrol, GSA, EMSA (European Maritime Safety Agency) a ďalších.
Rokovanie otvoril F.Profumo, taliansky minister školstva, univerzít a výskumu, ktorý poďakoval Delegátom a exekutíve ESA za úspešné organizačné prípravy mítingu. Následne poskytli delegácie členských štátov krátke politické prehlásenia, v ktorých predstavili svoje pozície na ďalší rozvoj vesmírnych aktivít na národnej ako aj európskej úrovni. Viaceré štáty pritom deklarovali, že napriek prebiehajúcej ekonomickej kríze svoje investície do oblasti Space navyšujú, nakoľko rozvoj kozmických aktivít  považujú za investíciu do budúceho rastu svojich ekonomík. Aj keď niektoré štáty svoje príspevky v dôsledku dlhovej krízy znížili, celkový ropočet ESA ostal na rovnakej úrovni ako v minulom období.
Slovenská delegácia vo svojom prehlásení pripomenula dlhú tradíciu výskumu vesmíru na území SR (predovšetkým v oblasti štúdií kozmického žiarenia a vesmírneho počasia), úspešný let prvého slovenského kozmonauta I.Bellu v roku 1999, ako aj pokračujúcu spoluprácu na vesmírnych projektoch s ruskými a čínskymi partnermi; ďalej spoluprácu na aktuálnych projektoch ESA ako aj prípravu prvej slovenskej družice „skCube“. Slovenská delegácia v prehlásení tiež vyjadrila podporu dokumentu ESA s názvom „Politická deklarácia smerom k Európskej vesmírnej agentúre, ktorá najlepšie slúži Európe“. Tento dokument otvára diskusiu o budúcom usporiadaní vzťahov medzi ESA a EÚ, nakoľko EÚ sa v posledných rokoch stala významným európskym investorom na poli kozmických technológií, a je v záujme európskych štátov predísť duplicitným činnostiam v rámci oboch inštitúcií.
Následne sa stal ústrednou témou rokovania dokument „Návrh generálneho riaditeľa ESA: Vesmír pre konkurencieschopnosť a rast“, v ktorom generálny riaditeľ ESA špecifikoval tri strategické ciele činnosti ESA, s celkovým rozpočtom 
12 mld. € .

1.	Cieľ: poznanie				Rozpočet: 5 mld. € 
i.	Diaľkové pozorovanie Zeme 
ii.	Medzinárodná vesmírna stanica ISS
iii.	Ostatné vedy: Astrofyzika, ...

2.	Cieľ: konkurencieschopnosť		Rozpočet: 3.5 mld. € 
i.	Telekomunikácie		 1 mld € ESA + 1 mld € priemysel 
-	polovica európskych kapacít je orientovaná na telekomunikácie. Je to komerčne najúspešnejšia vesmírna aktivita.
ii.	Raketové nosiče		2 mld €
iii.	Technológie		0.5 mld €	

3.	Cieľ: služby					Rozpočet: 3.5 mld. € ESA
 + 15 mld. € Eumetsat+EÚ
i.	Meteorológia		0.8 mld. € ESA + 2.5 mld. € Eumetsat
ii.	Galileo + GMES		0.15 mld. € + EÚ 10 mld. €
iii.	Integrated Application Promotion  
2.5 mld. €  ESA + 2.5 mld. € Eumetsat+EÚ

Zvyšný čas rokovania bol venovaný podrobnému rozpísaniu tohto rozpočtu medzi povinné programové zložky, ktoré boli schválené jednohlasne všetkými členskými krajinami vo výške cca 4 mld. € Eur ročne, a voliteľné programové zložky, ku ktorým sa jednotlivé členské štáty zapisovali podľa svojich národných preferencií.
Posledným bodom rokovania bolo hlasovanie o dokumente „Politická deklarácia smerom k Európskej vesmírnej agentúre, ktorá najlepšie slúži Európe“, ktorý bol s pripomienkou talianskeho ministra F.Profuma, aby bol navigačný systém Galileo plne funkčný do roku 2014, Radou ESA na ministerskej úrovni schválený.

5.  Odporúčané závery:

Rokovanie Rady ESA na ministerskej úrovni ukázalo, že väčšina európskych krajín považuje investície do vesmírnych aktivít za prorastové opatrenie, ktoré v strednedobom horizonte prináša zvýšený počet transferu inovácií z oblasti výskumu a vývoja do hospodárskej praxe. Napriek prebiehajúcej ekonomickej kríze celková investícia členských štátov do rozpočtu ESA neklesla, v niektorých krajinách dokonca významne investície do vesmírnych aktivít stúpli.
Pre Slovensko by účasť na aktivitách ESA malo podobný efekt ako v ostatných členských krajinách, preto by SR mala v dohľadnej dobe vstúpiť do prípravného programu PECS, v rámci ktorého by sa o.i. vykryštalizovali možnosti zapojenia kompetencií SR do aktivít ESA.

6.   Prehľad prinesenej dokumentácie a miesto jej uloženia
Všetky materiály preberané na zasadnutí sa nachádzajú v Sekcii vedy a techniky MŠVVaŠ SR.

7.    Spôsob zverejnenia výsledkov ZPC, prenos získaných informácií
Správa bola predložená  Sekcii medzinárodnej spolupráce MŠVVaŠ SR. Bude zverejnená na internetovej stránke MŠVVŠ SR. Súhlasím so zverejnením správy na internete.

Správu vypracoval: 	Mgr. Alexander Kutka, OŠEPVaT
Dátum: 			11. 12. 2012
Správu schválil:		Ing. Diana Demková, riaditeľka OŠEPVaT
				Ing. Róbert Szabó, PhD., GR SVT